text: En bus på vej mod Esbjerg væltet
  04 maj 2015 kl. 04.07
  39 passagerer på vej mod Esbjerg væltede i en grøft på Vardevej nær Herning sent søndag aften.
  Umiddelbart efter uheldet blev seks personer kørt på skadestuen. Fem af dem med nakkesmerter, mens den sjette havde brækket et ben, det skriver Ritzau.
  Efterfølgende fik flere det dårligt på grund af den ubehagelige oplevelse, og yderligere ti er blevet sendt på skadestuerne på hospitalerne i Viborg og Herning for at blive tjekket, oplyser vagtchef Henrik Nielsen fra Midt- og Vestjyllands Politi til Ritzau tidlig mandag morgen.
  Ved 5.30-tiden har alle endnu ikke forladt skadestuerne, tilføjer han.
  De sidste mangler fortsat at blive undersøgt, hvorfor de ikke er blevet udskrevet.
  Der er tale om en lejet bus, der skulle fragte de 39 passagerer fra Herning til Esbjerg.
  Passagererne er både mænd og kvinder i alderen 18 til 35 år.
  Uheldet skete nær Kibæk 12 kilometer syd for Herning på Vardevej.
  På grund af kraftigt regnvejr blev de uheldige passagerer kørt til et plejecenter i Kibæk. Her kom de i tørvejr og fik varmen.
  Tidligt mandag morgen står det endnu ikke klart, hvorfor bussen endte i grøften.
  Chaufføren af bussen er ikke blandt de tilskadekomne.
  